ประดิษฐ์เบรกแก้กฎหมายลดเงินนำจับ
&nbsp;
21 ส.ค. 2554

โพสต์ทูเดย์ — ประดิษฐ์หวั่นแก้ พ.ร.บ.ศุลกากรล่มทั้งฉบับ สั่งรอจังหวะเสนอลดสินบนรอบหน้า
นายประดิษฐ์ ภัทรประสิทธิ์ รมช.คลัง เปิดเผยว่า การแก้ไข พ.ร.บ.ศุลกากร ในเรื่องการแก้ไขรางวัลสินบนนำจับ คงต้องชะลอออกไปก่อน เพราะต้องการแก้ไขกฎหมายกรมศุลกากรระยะที่ 1 ในส่วนของเรื่องค่าปรับไม่เกิน 4 เท่า ซึ่งตอนนี้สำนักงานคณะกรรมการกฤษฎีกากำลังส่งเรื่องมาให้คณะรัฐมนตรี เพื่อส่งต่อไปยังสภาผู้แทนราษฎร 
“หากต้องไปรอกฤษฎีกาพิจารณาทั้งเรื่องค่าปรับไม่เกิน 4 เท่า และเรื่องการลดรางวัลสินบนนำจับ ถ้าเกิดมีปัญหาก็ไม่ได้ผ่านทั้งสองฉบับ ก็อยากทำเรื่องแรกให้จบก่อน แต่ไม่ได้หมายความว่าจะไม่ปรับปรุงเรื่องสินบนนำจับและเงินรางวัล” นายประดิษฐ์ กล่าว
ขณะนี้ก็ได้หารือกับกรมศุลกากรเรื่องการลดรางวัลสินบนนำจับ โดยจะไม่ให้เป็นปัญหากับภาคเอกชนหรือผู้ส่งออกนำเข้าและหน่วยงานราชการเองที่จะทำให้เกิดการทุจริตคอร์รัปชันมากขึ้น ส่วนการปรับเปลี่ยนมีหลายรูปแบบ ใกล้ได้ข้อสรุป
สำหรับสินบนจะเหลือเท่าไหร่นั้นต้องพิจารณากฎหมายของบำเหน็จเงินรางวัลในปัจจุบันด้วย 
“ผมกำลังพิจารณาให้เหมาะสมทั้งภาคเอกชนและผู้นำเข้าส่งออก เพื่อไม่ให้เป็นปัญหาทำให้ต้องเกิดความล่าช้า ตอนนี้เราปรึกษากับสภาหอการค้า สภาอุตสาหกรรม หากเห็นด้วยอย่างไรก็ทำตามแนวทางนั้น ส่วนจะเข้า ครม.เมื่อไหร่ก็รอให้ 4 เท่า ผ่านไปก่อน” นายประดิษฐ์ กล่าว